Jules Verne, atgnamain Jules-Gabriel Verne, (* ils 8 da favrer 1828 a Nantes; † ils 24 da mars 1905 ad Amiens), è stà in scriptur franzos. El è surtut vegnì enconuschent tras ses romans ‹Voyage au centre de la Terre› (1864, tudestg: ‹Die Reise zum Mittelpunkt der Erde›), ‹Vingt mille lieues sous les mers› (1869–1870, tudestg: ‹20.000 Meilen unter dem Meer›) e ‹Le Tour du monde en 80 jours› (1873, tudestg: ‹Reise um die Erde in 80 Tagen›, rumantsch: ‹Viadi enturn il mund en 80 dis›). Sper Hugo Gernsback, Kurd Lasswitz e H.G. Wells vala Jules Verne sco in dals fundaturs dal gener science fiction.

Vita

Jules Verne è creschì si en il quartier dals possessurs da navs en la citad da port Nantes sco vegl dals tschintg uffants d’in advocat e da sia dunna che derivava dals circuls da possessurs da navs. Cun indesch onns duai el avair empruvà da far dascusamain in viadi sur mar sco giarsun- mariner, ma è vegnì manà l’ultim mument giu da la nav. Ses temp da scola ha el passentà en scolas privatas catolicas da sia citad natala ed ha terminà quel l’onn 1846 sin il gimnasi statal. Sinaquai è el sa rendì a Paris a studegiar giurisprudenza, perquai ch’el dueva surpigliar la pratica d’advocatura da ses bab.
Il pli tard sco student ha el però cumenzà a scriver ed è vegnì en contact cun il mund dals litterats da Paris, t.a. cun Alexandre Dumas, ch’al ha protegì in pau, e cun il figl da quel, Alexander Dumas il giuven ch’è daventà in bun ami.
Jules Verne è perquai restà suenter avair terminà il studi (1849) a Paris ed ha l’emprim scrit divers dramas, da la tragedia fin il libret d’opera. L’onn 1851 è in emprim toc vegnì recepì d’ina revista litterara; en quella èn er cumparids il medem onn dus raquints dad el. Ils temas da quels ‹viadi sin la mar› resp. ‹viadi en ballun› n’han betg pli laschà liber Verne, er sch’el han anc scrit in temp texts che tractavan tut autras tematicas. 
L’onn 1852 è el daventà secretari da l’intendant dal Théâtre-Lyrique a Paris, per il qual el ha producì ils proxim onns, per part persul, per part en in team d’auturs, divers tocs. A medem temp ha el scrit vinavant raquints cun diversas tematicas, tranter quels il 1855 il raquint da viadi aventurus ‹Un hivernage dans les glaces› (‹In’envernada en il glatsch›).

L’onn 1857 ha el maridà ina vaiva cun dus uffants. Da lur lètg è naschì il 1861 il figl Michel. Jules Verne ha sinaquai pratitgà intgins onns la professiun burgaisa d’in agent da bursa, ma cun success mediocher. Daspera (1859 e 1861) ha el fatg cun in da ses amis, il cumponist Aristide Hignard, viadis cun bastiment en la Scozia e Norvegia, ils quals al han rendì accessibel il mund da la navigaziun. L’emprim viadi ha furmà la basa dal roman ‹Voyage à reculons en Angleterre et Écosse› (‹Viadi cun incaps en l’Engalterra ed en Scozia›), il qual n’è mai vegnì publitgà dal temp da vita da Verne.
Decisiv per la cuntinuaziun da sia carriera sco autur è stà il fatg ch’el ha fatg l’onn 1862 l’enconuschientscha da l’editur da cudeschs d’uffants Pierre-Jules Hetzel. Quel ha edì ses emprim roman da science fiction ‹Cinq semaines en ballon› (‹Tschintg emnas en il ballun›), ha fatg cun el in contract per ulteriurs romans dal medem gener ed al ha animà ad ina moda da scriver attractiva per il public. Il pli tard sur Hetzel è Verne er vegnì en contact cun perscrutaders da la natira ed inventaders ch’han schlargià sias enconuschientschas, procurà per la savida dal fatg necessaria e furnì ad el ideas ch’el rimnava en in’immensa cartoteca. 
Cun ‹Cinq semaines en ballon› ha Verne cuntanschì in tschert renum sco autur; tuttina n’è quest’ovra betg sa vendida dalunga fitg bain, mabain ha cuntanschì cuntinuadamain sur quatter decennis pliras ediziuns. Ils proxims onns ha el scrit numerus romans ch’èn per ordinari, avant che vegnir edids en furma da cudesch, cumparids en cuntinuaziuns en la revista da giuvenils ‹Magazin illustré d’éducation et de récréation› che Hetzel ha fundà il 1864. Sia domena per propi èn restads ils romans da viadi e d’aventura, cun ina cumpart pli gronda u pli pitschna da science fiction, ils quals Hetzel preschentava sut la rubrica ‹Voyages extraordinaires›. En questas ovras ha Verne anticipà cun blera intuiziun scientifica e tecnica baininqual svilup che dueva vegnir realisà pli tard. Quai vala surtut per la litteratura ch’è cumparida ils emprims dudesch onns suenter l’emprim’ovra. 

Ses pli enconuschents romans èn: ‹Voyages et aventures du capitaine Hatteras› (1864/65); ‹Voyage au centre de la Terre› (1864); ‹De la Terre à la Lune› (1865); ‹Autour de la Lune› (1869); ‹Vingt mille lieues sous les mers› (1869). L’onn 1872 è cumparida si’ovra che dueva avair il pli grond success insumma, ‹Le Tour du monde en 80 jours› (‹Viadi enturn il mund en 80 dis›), la quala el ha, ensemen cun Adolphe d’Ennery sco coautur, er adattà per il teater. Il 1876 è suandà, medemamain cun grond success, il crimi politic e d’aventura ‹Michel Strogoff› che gioga en la Sibiria; er quel è vegnì elavurà ad in toc da teater. 
Il pli tard dapi ‹Le Tour du monde en 80 jours› era Verne in um stimà e ritg. El ha fatg numerus viadis cun la viafier e sin la mar, per exempel l’onn 1867 cun la pli gronda nav a vapur da quel temp, la ‹Great Eastern›, en ils Stadis Unids, ed a partir dal 1866 cun atgnas jachts a vela e la finala jachts a vapur en il Chanal, la Mar dal Nord e Mar da l’Ost ed en la Mar Mediterrana. Ultra da quai mantegneva el ina chasa represchentativa ad Amiens, la citad natala da sia dunna, nua ch’el viveva dapi il 1870. Lez onn è el vegnì numnà chavalier da la Legiun d’onur. Er è el – quai ch’è nunusità per in betg Brit – vegnì recepì en il renumà Travellers Club da Londra. 

Fatg quitads al ha però ses figl Michel. Cun 15 onns, il 1876, aveva el dà quel per in temp en ina chasa da correcziun, e pir il 1888 duevan bab e figl puspè sa reconciliar.
L’onn 1883 ha Jules Verne empruvà da sa metter en posiziun sco candidat per l’Académie Française, l’instituziun naziunala che s’occupa da la tgira da la lingua franzosa, ma senza success. Apparentamain n’eran sias scrittiras betg vegnidas acceptadas dals ulteriurs commembers da l’academia sco litteratura seriusa. Anc oz vegn Verne savens menziunà da la scienza litterara be a l’ur.
L’onn 1886 è el vegnì blessà grevamain tras in sajet da pistola d’in nev malsaun da spiert, quai ch’ha laschà ses fastizs fin la fin da sia vita. Il 1888 ha el cumenzà a s’engaschar en la politica communala ed è vegnì elegì repetidamain en il cussegl da la citad dad Amiens. Sco politicher dal center, l’emprim plitost d’orientaziun sanestra, pli tard da dretga, è el s’engaschà en la planisaziun urbana ed a favur dal teater da la citad. L’onn 1898, en connex cun l’Affera da Dreyfus, vegn el attribuì als ‹anti-Dreifusards›; ma il 1899 è el s’engaschà per la revisiun da la procedura.
Ils 17 da mars 1905 ha Verne gì in’attatga da diabetes. Da quella n’è el betg pli sa revegnì ed è mort ils 24 da mars 1905. 
Suenter sia mort ha ses figl edì numerusas ovras or dal relasch, per part cun adattar quellas vaira ferm, ed ha er scrit atgnas ovras sut il num da ses bab. 

Recepziun
L’epoca en la quala Verne ha vivì steva sut l’ensaina dal progress tecnic accelerà ed era a medem temp segnà dals ultims gronds viadis d’exploraziun. Perquai han ses cudeschs, che sa drizzavan surtut ad in public masculin pli giuven e scolà, gì grond success betg be en Frantscha, mabain grazia a translaziuns er en tut l’Europa ed en ils Stadis Unids. Intgins da ses romans vegnan fin oz adina puspè edids da nov.
L’onn 1910 han ins inaugurà en sia citad natala in monument per Jules Verne, creà da Georges Bareau.
En il 20avel tschientaner han ils romans da Verne, ritgs d’acziun, inspirà blers cineasts. E betg per casualitad porta l’emprim sutmarin atomar dal mund l’USS Nautilus, il num dal sutmarin futuristic da chapitani Nemo, la figura or da ‹Vingt mille lieues sous les mers›.

Ovras

Romans

Cinq Semaines en ballon, 1863
Voyage au centre de la Terre, 1864
De la Terre à la Lune, trajet direct en 97 heures 20 minutes, 1865
Voyages et Aventures du capitaine Hatteras, 1866
Les Enfants du capitaine Grant, 1867 e 1868
Vingt mille lieues sous les mers, 1869 e 1870
Autour de la Lune, 1870
Une ville flottante, 1871
Aventures de trois Russes et de trois Anglais dans l’Afrique australe, 1872
Le Pays des fourrures, 1873
Le Tour du monde en quatre-vingts jours, 1873 (versiun rumantscha: Viadi enturn il mund en 80 dis)
L’Île mystérieuse, 1874 e 1875
Le Chancellor, 1875
Michel Strogoff, 1876
Hector Servadac, 1877
Les Indes noires, 1877
Un capitaine de quinze ans, 1878
Les Cinq Cents Millions de la Bégum, 1879
Les Tribulations d’un Chinois en Chine, 1879
La Maison à vapeur, 1880
La Jangada. Huit cents lieues sur l’Amazone, 1881
L’École des Robinsons, 1882
Le Rayon-vert, 1882
Kéraban-le-têtu, 1883
L’Étoile du sud, 1884
L’Archipel en feu, 1884
Mathias Sandorf, 1885
Un billet de loterie, 1886
Robur-le-conquérant, 1886
Le Chemin de France, 1887
Nord contre Sud, 1887
Deux ans de vacances, 1888
Famille-sans-nom, 1889
Sans dessus-dessous, 1889
César Cascabel, 1890
Mistress Branican, 1891
Le Château des Carpathes, 1892
Claudius Bombarnac, 1892
P’tit-bonhomme, 1893
Mirifiques Aventures de Maître Antifer, 1894
L’Île à hélice, 1895
Face au drapeau, 1896
Clovis Dardentor, 1896
Le Sphinx des glaces, 1897
Le Superbe Orénoque, 1898
Le Testament d’un excentrique, 1899
Seconde Patrie, 1900
Le Village aérien, 1901
Les Histoires de Jean-Marie Cabidoulin, 1901
Les Frères Kip, 1902
Bourses de voyage, 1903
Un drame en Livonie, 1904
Maître-du-monde, 1904
L’Invasion de la mer, 1905
Las suandantas ovras or dal relasch da Jules Verne ha ses figl Michel Verne publitgà suenter las avair reelavurà pli u main ferm:

Le Phare du bout du monde, 1906
Le Volcan d’or, 1906
L’Agence Thompson and Co, 1907
La Chasse au météore, 1908
Le Pilote du Danube, 1908
Les Naufragés du Jonathan, 1909
Le Secret de Wilhelm Storitz, 1910
Hier et demain, 1910, collecziun d’istorgias curtas
L’Etonnante Aventure de la mission Barsac, 1919, scrit da Michel Verne
Medemamain or dal relasch da Jules Vernes derivan las suandantas ovras:

Voyage à reculons en Angleterre et Écosse, scrit il 1859/60, publitgà il 1989
L’Oncle Robinson, scrit ca. 1870/71, publitgà il 1991 sco fragment
Paris au 20e siècle, scrit il 1863, publitgà il 1994

Istorgias curtas e raquints
Les premiers navires de la marine mexicane, 1851
Un voyage en ballon, 1851 (publitgà il 1874 sut il titel Un drame dans les airs)
Martin Paz, 1852
Les Châteaux en Californie ou Pierre qui roule n’amasse pas mousse, 1852
Maitre Zacharius ou l’Horloger qui a perdu son ame, 1854
Un hivernage dans les glaces, 1855
Le Comte de Chanteleine, 1864
Le forceurs de blocus, 1865/1871
Le Humbug, 1867/1910
Le Docteur Ox, 1874
Les Révoltés de la Bounty, 1879
Frritt-Flacc, 1886
Gil Braltar, 1887
Aventures de la famille Raton. Conte de fées, 1891
La journée d’un journaliste américain en 2889, 1891
Monsieur Ré-dièze et Mademoiselle Mi-bémol, 1893
La Destinée de Jean Morénas, 1910, scrit da Michel Verne
L’Éternel Adam 1910, scrit da Michel Verne
Pierre-Jean, scrit il 1850/51, publitgà il 1991
Le Siège de Rome, scrit il 1854, publitgà il 1991
Le Mariage de M. Anselme des Tilleuls, scrit il 1855, publitgà il 1991
San Carlos, scrit il 1860/61, publitgà il 1991

Tocs da teater
La mille et deuxième nuit, 1850; cun Michel Carré; musica: Aristide Hignard; sparì
Le colin-maillard, 1853; cun Michel Carré; musica: Aristide Hignard
Les compagnons de la Marjolaine, 1855; cun Michel Carré; musica: Aristide Hignard
Monsieur de Chimpanzé, 1858; cun Michel Carré; musica: Aristide Hignard
Le page de Madame de Marlborough, 1858; l’attribuziun a Verne è dispitaivla; musica: Frédéric Barbier
L’auberge des Ardennes, 1860; cun Michel Carré; musica: Aristide Hignard
Voyage à travers l’impossible – primaudiziun ils 25 da november 1882

Cudeschs tematics
Géographie de la France et de ses colonies, 1867
Découverte de la Terre, 1870 / 1878
Les Grands Navigateurs du XVIIIe Siècle, 1879
Les Explorateurs du XIXe siècle, 1880

Essais
La Pologne, ca. 1848
Salon de 1857, 1857
À propos du Géant, 1863
Edgard Poe et ses œuvres, 1864

Annotaziuns

Litteratura
Franz Born: Der Mann der die Zukunft erfand. Markus, Eupen 1960.
Peter Costello: Jules Verne: Erfinder der Science Fiction. Qalandar, Aalen 1979, ISBN 978-3-922121-09-1.
Volker Dehs: Jules Verne mit Selbstzeugnissen und Bilddokumenten. (Rowohlt Monographien, tom 358), Rowohlt, Reinbek 1986, ISBN 3-499-50358-1.
Volker Dehs: Jules Verne. Eine kritische Biographie. Artemis & Winkler, Düsseldorf 2005, ISBN 3-538-07208-6.
Volker Dehs: Bibliographischer Führer durch die Jules-Verne-Forschung/Guide bibliographique à travers la critique vernienne. 1872–2001. Förderkreis Phantastik in Wetzlar e.V., Wetzlar 2002 (Schriftenreihe und Materialien der Phantastischen Bibliothek Wetzlar, tom 63).
Volker Dehs e  Ralf Junkerjürgen: Jules Verne. Stimmen und Deutungen zu seinem Werk. Phantastische Bibliothek Wetzlar, Wetzlar 2005, (Schriftenreihe und Materialien der Phantastischen Bibliothek Wetzlar, tom 75).
Roland Innerhofer: «Die Technik war sichtbar». Jules Vernes Inszenierung des Utopischen. En: Götz Pochat, Brigitte Wagner (ed.): Utopie. Gesellschaftsformen, Künstlerträume, Akademische Druck- und Verlagsanstalt, Graz 1996 (Kunsthistorisches Jahrbuch Graz, nr. 26), p. 153–168.
Ralf Junkerjürgen: Jules Verne. WBG Theiss, Darmstadt 2018, ISBN 978-3-8062-3746-7.
Till R. Kuhnle: Das Fortschrittstrauma. Vier Studien zur Pathogenese literarischer Diskurse. Stauffenburg, Tübingen 2005, ISBN 3-86057-162-1; part I: Jules Verne: Das 19. Jahrhundert zu Ende denken – ein Versuch, p. 21–122.
Thomas Ostwald: Jules Verne, Leben und Werk. Pawlak Taschenbuch, Berlin/Hersching 1984, ISBN 3-8224-1101-9.
Max Popp: Julius Verne und sein Werk. Des großen Romantikers Leben, Werke und Nachfolger. (PDF; 12 MB) Hartleben, Vienna / Lipsia 1909.
Heinrich Pleticha (ed.): Jules Verne-Handbuch. Verlagshaus Stuttgart, Stuttgart 1992.

Colliaziuns

Ovras da Jules Verne online (versiuns originalas en lingua franzosa)
Ovras da Jules Verne online (en lingua tudestga)
Jules-Verne-Club